钦定古今图书集成/明伦汇编/官常典/第088卷 > 曹王明
## 钦定古今图书集成/明伦汇编/官常典/第088卷 > 曹王明

按《唐书》本传，曹王明母本巢王妃，帝宠之，欲立为后。
魏徵谏曰：“陛下不可以辰嬴自累。”乃止。贞观二十一
年，始王曹，累为都督刺史，高宗诏出后巢王。永隆中，
坐太子贤事，降王零陵，徙黔州，都督谢祐逼杀之。帝
闻，悼甚，黔官吏皆坐免。景云中，陪葬昭陵。三子：俊、杰、
备。俊嗣王南州别驾，杰为黎国公，垂拱时并及诛。神
龙初，以杰子引为嗣曹王。是时，诸王子孙自岭外还，
入见中宗，皆号恸，帝为泣下。初，武后时，壮者诛死，幼
皆没为官奴，或匿人间佣保，至是相继出，帝随属远
近封拜。云后备自南还，诏停引封而封备。历卫尉少
卿同正员，薨。开元十二年，复封。引薨，子戢嗣，位左卫
率府中郎将，子皋嗣。